पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना से बचने के लिए लगाए जा रहे टीके का संकट सीएचसी में पैदा हो गया है। लक्ष्य के मुताबिक टीके की आपूर्ति नहीं होने से लाभार्थियों को बिना टीकाकरण कराए ही स्वास्थ्य केंद्र से वापस लौटना पर रहा है। हालांकि स्वास्थ्य विभाग के वरीय अधिकारी जल्द ही इस समस्या का निदान होने का भरोसा दे रहे हैं। प्रखंड के विभिन्न पंचायतों से पिछले 3 दिनों से लोग वैक्सीन लगवाने के लिए स्वास्थ्य केंद्र पोठिया पहुँच रहे है। लेकिन केंद्र पर तैनात कर्मचारी द्वारा वैक्सीन न होने का हवाला देकर लौटा दिया जाता है। गुरुवार को स्वास्थ्य केंद्र पर पहली डोज लगवाने पहुँचे दर्जनों लोगों ने बताया कि वे वैक्सीन लगवाने के लिए सुबह से ही कतार में खड़े थे लेकिन इन्हें मायूस होकर लौटना पड़ा। टीकाकरण से वंचित लोगों का कहना है कि एक तरफ सरकार और स्वास्थ्य विभाग कोरोना वायरस से निपटने के लिए टीकाकरण अभियान चला रहा है। वही पोठिया में कोविड वैक्सीन की किल्लत से लोग वंचित और परेशान हो रहे हैं। जिला प्रशासन को इस दिशा में पहल करने की आवश्यकता है। बता दें कि वैक्सीन का संकट बढ़ने के कारण लोगों को भारी मुशकिलों का सामना करते हुए इस लॉकडाउन में घर से बाहर निकल कर स्वास्थ्य केंद्र आना पर रहा है। स्वास्थ्य केंद्र में प्रतिदिन बड़े पैमाने पर लोग कोविड जांच करवा रहे हैं। प्रखंड के लिए अच्छी खबर यह है कि अधिकांश लोगों का रिपोर्ट नेगेटिव आ रहा है। गुरुवार को कोविड जांच के दौरान प्रखंड क्षेत्र के दो व्यक्ति संक्रमित पाए गए हैं। सिविल सर्जन डॉ. श्रीनंदन ने बताया कि वैक्सीन का स्टॉक खत्म हो गया है। शुक्रवार को सीएचसी पोठिया में वैक्सीन उपलब्ध कराने के आदेश दिए गए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn